
A humán erőforrás fejlettségének területi meghatározása alternatív mutatószámokkal

Az emberi fejlettségi index (HDI) mint az emberi jólét komplex indexe 1990 óta használatos a Human Development Report-ban. Ez az alternatív mutatószám azért került megalkotásra, mert a közgazdászok és nemzetközi szervezetek is hamar felismerték, hogy pusztán a GDP alapján nem lehet valósághű képet alkotni egy adott ország fejlettségét illetően. Mivel ez az index nemzetközi összehasonlításra készült, ezért ahhoz, hogy egy országon belül, területi meghatározásra is használjuk, a módszertanban több változtatás is szükséges.
A módszertanban történő változtatások az adatok torzulásához is vezethetnek, melynek kapcsán több kérdés is felvetődik.
Alkalmas-e az index módosított változata arra, hogy Magyarország fejlettségét, jóléti szintjét meghatározza?
Lehetséges-e a HDI módosított számítási módjával rávilágítani az egyes megyék, területi egységek között lévő fejlettségbeli differenciáltságra?
Megvannak-e a megfelelő adatok arra az időszakra és területi egységre vonatkoztatva, melyre a számítás irányul?
Dolgozatom megírásával célom az, hogy Magyarország világviszonylatban, illetve elsősorban az Európai Unión belül betöltött helyének meghatározásán túl, egy részletesebb HDI jelentést készítsek a NUTS III.-as szintű egységekre lebontva. Az egyes megyék értékeinek kiszámítása után világossá válik, hogy milyen szerepet töltenek be ezek az igazgatási egységek Magyarországon, mely megyék milyen mértékben járulnak hozzá hazánk fejlődéséhez, és a világrangsorban való kedvezőbb pozíció eléréséhez.
Magyarország jelenleg a nagyon magas HDI értékkel rendelkező országok közé sorolható.
A megyei szintű adatok elemzésével célom az, hogy javaslatokat tegyek arra vonatkozóan, hogy mely térségek fejlesztésére kellene koncentrálni ahhoz, hogy sikeresen tudjon Magyarország javítani pozícióin, illetve megnézni, hogy milyen összefüggés van a 3 mutató, a jövedelem, az oktatás és az egészségügy között.



